FI Euroopan unionin virallinen lehti C 114/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu julkaiseminen

(2008/C 114/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”RADICCHIO DI VERONA”

EY-nro: IT/PGI/005/0670/16.01.2008

SMM SAN

1. Nimitys

”Radicchio di Verona”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6 — Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta Radicchio di Verona

SMM-tunnus ”Radicchio di Verona” myönnetään mykerökukkaisten (Compositae) heimon sikurien ja endiivien suvun (Cichorium) inthybus-lajin Rossa di Verona -lajikkeen varhaisista ja myöhäisistä muodoista saadulle tuotteelle.

SMM-tunnuksella ”Radicchio di Verona” varustetulla kasvilla on ehyet, suoraan varresta kasvavat ehytreunaiset lehdet, jotka kääntyvät tulppaanimaisesti ylöspäin. Alhaisten talvilämpötilojen ansiosta lehdet saavat niille ominaisen voimakkaan tummanpunaisen värin ja asettuvat tiiviisti limittäin muodostaen lajikkeelle ominaisen pyöreän kerän. Lehtien keskisuonisto on erittäin kehittynyt ja väriltään valkoinen.

Radicchio di Verona -salaattisikurista on olemassa varhainen ja myöhäinen muoto, joilla on seuraavat ominaisuudet:

— varhainen muoto: kerän paino on 150–350 grammaa; kylvö tapahtuu 1.–20. heinäkuuta, ja sadonkorjuu alkaa 1 päivästä lokakuuta; lopputuotteen määrä saa olla enintään 13 tonnia hehtaaria kohti,

— myöhäinen muoto: kerän paino on 100–300 grammaa; kylvö tapahtuu 21. heinäkuuta ja 15. elokuuta välisenä aikana, sadonkorjuu alkaa 15 päivästä joulukuuta, ja lopputuotteen määrä saa olla enintään 11 tonnia hehtaaria kohti; sadonkorjuun yhteydessä on varmistettava, että mukaan tulee riittävästi syväjuurta (vähintään 8 senttimetriä), ja lajikkeen tämä muoto edellyttää jalostustoimenpiteitä, joihin kuuluvat hyötäminen ja vaalentaminen. Niiden ansiosta lehdet saavat niille ominaisen rapeuden ja kevyesti kitkerän maun.

Kulutukseen saatettaessa SMM-tuotteella Radicchio di Verona on edellä mainittujen erityisominaisuuksien lisäksi oltava seuraavat ominaisuudet: sen on oltava huolellisesti siistitty, kerän ja juuren on oltava puhdistettuja ja pestyjä, kerän sekä siinä kiinni olevan juurenpätkän ympärysmitan ja pituuden on oltava yhdenmukaisia. Kerän on oltava ulkonäöltään tiivis ja yläosastaan tiukka, hieman soikion muotoinen, ja lehtisuoniston selkeästi erottuva. Lehtien on oltava kirkkaan tummanpunaisia ja väritykseltään yhtenäisiä ja varsinaisten lehtisuonien alas asti täysin valkoisia. Kerien on oltava ehyitä ja terveitä, eikä niissä saa esiintyä mätää tai muita muutoksia, jotka tekisivät niistä kulutukseen soveltumattomia. Kerien on oltava tuoreen näköisiä, eikä niissä saa olla loisia tai niiden aiheuttamia vaurioita taikka liiallista ulkopuolista kosteutta, vieraita hajuja ja/tai makuja.

SMM-tuote Radicchio di Verona pidetään kaupan siten, että sen mukana on enintään 4 senttimetrin pituinen pätkä pääjuurta, jonka halkaisija on verrannollinen kerän kokoon.

3.3 Raaka-aineet

—

3.4 Rehut

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Kylvämisen/istuttamisen, sadonkorjuun, hyötämisen ja vaalentamisen, puhdistamisen ja pesun on tapahduttava 4 kohdassa mainitulla tuotantoalueella.

3.6 Viipalointia, raastamista, pakkaamista jne. koskevat erityiset säännöt

SMM-tuote Radicchio di Verona on pakattava rajatulla alueella, koska kuljetus ja ylimääräiset käsittelyvaiheet saattaisivat johtaa kerän löystymiseen ja nahistumiseen ja siten heikentää tuotteen laatuominaisuuksia. Radicchio di Verona saatetaan kulutukseen sinetöidyissä pakkauksissa, jotka ovat seuraavien ohjeiden ja yhteisön lainsäädännön mukaisia:

— pahvista, puusta ja/tai synteettisestä materiaalista valmistetut alustat,

— pahvista, puusta ja/tai synteettisestä materiaalista valmistetut korit,

— pahvista, puusta ja/tai synteettisestä materiaalista valmistetut 30 × 40 cm:n pakkaukset,

— pahvista, puusta ja/tai synteettisestä materiaalista valmistetut 30 × 50 cm:n pakkaukset,

— pahvista, puusta ja/tai synteettisestä materiaalista valmistetut 30 × 60 cm:n pakkaukset,

— 0,5, 1 ja 1,5 kilogramman verkkopussit.

Tuote on sijoitettava pakkauksiin ainoastaan yhtenä kerroksena, ja pakkaus on sinetöitävä siten, että kääreen avaaminen aiheuttaa sinetin rikkoutumisen.

3.7 Merkintöjä koskevat erityiset säännöt

Nimityksen ja yhteisön tunnuksen lisäksi pakkausten päällysmerkinnöissä on ehdottomasti ilmoitettava selkein ja luettavin painokirjaimin seuraavat tiedot: pakkaajan nimi, toiminimi ja osoite, tuotteen paino, pakkauspäivä ja -paikka, tuotteen viimeinen käyttöpäivä sekä kaikki muut kansallisessa ja yhteisön lainsäädännössä vaaditut tiedot.

Tunnuksessa on 3 Radicchio di Verona -kerää sekä viivoin hahmoteltu Veronan amfiteatteri ja Adige-jokea kuvaava sininen juova, jotka viittaavat tuotteen maantieteelliseen alkuperään.

SMM-nimitykseen Radicchio di Verona ei saa liittää mitään muita mainintoja, joista ei ole määrätty tässä yhtenäisessä asiakirjassa. Tuotantotilan nimeen ja sen sijaintipaikkaan viittaavat maininnat sallitaan, samoin kuin yrityksen tunnus.

Teksti ”Radicchio di Verona IGP” on aina merkittävä muita tietoja selvästi suuremmalla kirjasinkoolla.

4. Maantieteellisen alueen tarkka rajaus

SMM-tuotteen Radicchio di Verona tuotantoalue käsittää kokonaisuudessaan seuraavat Veneton alueen kunnat:

Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d'Adige, Pressana, Villa Bartolomea, Castagnaro, Terrazzo, Boschi S. Anna, Angiari ja Bonavigo Veronan maakunnassa,

Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino ja San Germano dei Berici Vicenzan maakunnassa,

Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d'Adige, Lozzo Atestino ja Urbana Padovan maakunnassa.

5. Yhteys maatieteelliseen alueeseen

5.1 Maantieteellisen alueen erityispiirteet

SMM-tuotteen Radicchio di Verona tuotantoalue muodostuu runsaasti orgaanisia ainesosia sisältävästä hiekkapitoisesta maasta. Maaperä on syvää, hyvin vettä läpäisevää, tuoretta ja hedelmällistä. Tuotannolle erityisen suotuisan mannerilmaston erityispiirteitä ovat painostavan kuumat kesät ja ankarat sumuiset talvet. Vuotuiset lämpötilanvaihtelut ovat suuret, ja maltillinen sademäärä jakautuu tasaisesti koko vuodelle.

5.2 Tuotteen erityisluonne

Erityispiirteet, jotka erottavat SMM-tuotteen Radicchio di Verona muista samaan tavaraluokkaan kuuluvista tuotteista, ovat lehtien ainutlaatuinen rapeus, voimakkaan punainen väri ja kevyesti kitkerä maku.

5.3 Maantieteellisen alueen ja tuotteen laadun tai ominaispiirteiden (SAN) taikka tuotteen laadun, maineen tai muiden erityispiirteiden (SMM) välinen syy-yhteys

Radicchio di Veronan vakiintunut maine juontaa juurensa jo kaukaa menneisyydestä. Tuotteen kaupallinen viljely alkoi 1900-luvun alussa, vaikka lajiketta tavattiin alueen keittiöpuutarhoissa (broli) jo 1700-luvun lopussa, ja se mainitaan myös Jaccinin maatalouskatsauksessa vuodelta 1882 (5 nidoksen I osa). Sitä viljeltiin Veronan ylätasangolla hedelmäpuiden ja viiniköynnösten välissä. Radicchio di Verona mainitaan myös alueen prefektin kreivi Luigi Sormano Morettin teoksessa ”Monografia della provincia di Verona” (Firenze, 1911).

Giovanni Rorato kuvailee vuonna 1980 ilmestyneessä teoksessaan ”Cucina veneta” salaattisikuria seuraavasti: ”Se on kuin kukkakoriste pöydällä. Ei ole mikään ihme, että salaattisikuri on valinnut kodikseen juuri Veneton, koska tällä alueella sitä on viljelty jo vuosisatojen ajan, vaikka erikoistunut valikoiva viljely aloitettiinkin vasta 1800-luvun lopussa. Valinnan seurauksena Venetossa esiintyy nykyisin salaattisikurista monia eri tyyppejä: punainen radicchio rosso di Treviso, monivärinen radicchio variegato di Castelfranco, radicchio di Chioggia, radicchio di Verona, josta on olemassa myös punainen lajike, sekä Polesinen monivärinen variegato di Lusia …”.

Radicchio di Verona on monien veneton keittiön perinteisten ruokalajien tärkein ainesosa (omelette al radicchio -munakas, kastanjatäytteiset cappelletti di castagne pähkinä- ja salaattisikurikastikkeessa, fagottini di radicchio -pastanyytit jne.), mikä vain lisää sen kiistatonta mainetta.

Kerien tiiviys, lehtien rapeus ja tyypillinen kevyesti kitkerä maku ovat varmasti sidoksissa tuotantoalueen ympäristöön. Mannerilmasto alhaisine talvilämpötiloineen sekä runsaasti orgaanisia ainesosia sisältävä hiekkapitoinen, syvä, hyvin vettä läpäisevä, tuore ja hedelmällinen maaperä ovat tärkeimmät tekijät näiden erityisominaisuuksien kehittymiselle.

Ihmisen vuosisataisen työn, viljelyyn liittyvän osaamisen sekä perinteisten erityisten viljelymenetelmien jatkuvan kehittämisen ja soveltamisen ansiosta Radicchio di Verona on saavuttanut maineen, joka tunnustetaan sekä maatalousaiheisessa ja tieteellisessä kirjallisuudessa että kaupallisesti.

Eritelmän julkaisuviite

(asetuksen (EY) N:o 510/2006 5 artiklan 7 kohta)

Tuotantoeritelmä on kokonaisuudessaan saatavissa Internet-osoitteesta:

www.politicheagricole.it/DocumentiPubblicazioni/Search_Documenti_Elenco.htm? txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

(1) EUVL L 93, 31.3.2006, s. 12.